runetrust/blame-folketinget-dk huggingface dataset:
Lone Dybkjær (RV), 2010-04-15:
Vi har jo markante eksempler fra det danske erhvervsliv, som formentlig vil komme ganske godt videre, selv om de har nogle straffe, der vil noget, hvorimod sådan nogle ganske unge mennesker, som måske ikke har det så nemt socialt set og på anden vis, får meget strengere straffe, når det kommer til stykket, fordi de bliver låst allerede fra begyndelsen af livet.
Ulla Sandbæk (ALT), 2016-02-10:
Denne forespørgsel sætter på ingen måde spørgsmålstegn ved, at der selvfølgelig skal være en øvre grænse for, hvor meget udenlandske studerende kan arbejde, at der skal være betingelser for opholdstilladelsen, og at der skal være konsekvenser af at bryde loven.
Henning Hyllested (EL), 2013-05-14:
Vi mener faktisk, det er nødvendigt, at folk, som deltager i et beredskab og kommer ud for forhold, som de opdager kan være ulovlige, har et sted, hvor de pågældende kan gå hen uden fare for at blive straffet, fordi de videregiver oplysninger, hvad man ikke må ifølge de her beredskabsbestemmelser.
Ole Vagn Christensen (S), 1998-11-17:
Hvis man ikke mener, at det kræver et nyt bureaukrati, så skal man i hvert fald være meget blåøjet, for med de fire elementer, som hr. Kristian Jensen vil indbygge i det, er det vel nødvendigt, at det bliver fulgt op med undersøgelse på undersøgelse og kontrol på kontrol, hvorimod man i den situation, man er i i dag, ved, hvad det er for nogle mennesker, der er i en fagspecifik a-kasse.
Per Larsen (KF), 2021-03-26:
Hvis så det pågældende firma, som reelt set driver de der klinikker med en enkelt læge som den, der ligesom har det lægefaglige ansvar for det, omfatter flere læger med ydernumre, så kan man jo pludselig komme op på et anseligt antal klinikker med 12.000 patienter, som så måske kunne videreformidles til en kapitalfond, eller hvad ved jeg.
Kirsten Normann Andersen (SF), 2018-11-23:
Derfor ser vi heller ikke noget i vejen for, at de danske sygehusudgifter skal anvendes på patienter, der bor her i landet, da de øvrige patienter uden dansk bopæl typisk vil være dækket af deres egen rejse- eller sundhedsforsikring, og ligeledes er langt de fleste EU-borgere offentligt sygeforsikret efter EU-retten.
Lars Løkke Rasmussen (V), 2004-03-11:
Det er den bl.a. fordi man fra forskellige sider har udtrykt bekymring ved det demokratiunderskud, som risikerer at opstå, hvis man vælger politikere til én kommune, og det så de facto er sådan, at man som borger bliver mødt af afgørelser, der har retsvirkning, som er truffet i princippet med afsæt i politiske overvejelser i en anden kommune.
Peter Skaarup (DD), 2023-01-11:
Eller hvad ligger der egentlig i det, som står i regeringsgrundlaget, og som for mig at se, for Danmarksdemokraterne at se er et klart brud med den hjemsendelsespolitik, som Socialdemokratiet gang på gang har sagt er led i den stramme udlændingepolitik, og at den holder de fast ved?
Marlene Harpsøe (DF), 2009-04-02:
Jeg kunne godt tænke mig, at hr. Knud Kristensen fra De Konservative redegjorde lidt yderligere for, hvad Det Konservative Folkeparti præcis mener om de her elhalsbånd, for jeg kan forstå, at man fra Det Konservative Folkepartis side rent faktisk godt kunne tænke sig måske at åbne lidt op for at bruge elhalsbånd på nogle dyr.
Keld Albrechtsen (EL), 2003-12-16:
Men så vil jeg gerne spørge: Når der står, at udformningen af de nye lister over virksomheder, der stadigvæk skal have § 33-godkendelse, og over dem, der ikke skal, vil blive forhandlet nærmere med de berørte interesseorganisationer, kan det så ikke bekymre Det Konservative Folkeparti, at der ikke er tanker om, at det er Folketinget, man skal drøfte det med? Vi skal overlade til industrien selv sammen med ministeren at lave de her lister. Tanken om, at folkevalgte fremover skal blandes ind i dansk miljøpolitik, ligger åbenbart regeringen og Det Konservative Folkeparti meget fjernt.
Jens Kirk (V), 2002-05-21:
og hr. Jann Sjursen har fremsat: »... at skabe bæredygtig vækst og udvikling i den europæiske økonomi med vægt på styrkelse af konkurrenceevnen og mere beskæftigelse, social samhørighed, forbedret miljø og udvikling af en dynamisk vidensbaseret økonomi, og at varetage og fremme EU's globale ansvar på vigtige områder som sikkerhedspolitik, konfliktforebyggelse, handels- og udviklingspolitik, miljøpolitik, demokrati og menneskerettigheder, herunder beskyttelse af mindretal.«
Morten Messerschmidt (DF), 2021-05-06:
Jeg ved jo godt, at det, som for alvor skiller Dansk Folkeparti fra både Socialdemokratiet, men også mange andre af de gamle ideologisk funderede partier, er troen på, at de her internationale konventioner skaber en bedre og mere retfærdig verden osv. Fred være med, at vi er uenige om det, men når man i sit udspil fra februar i 2018 har sagt, at de eneste undtagelsesbestemmelser, der skal gælde fra hovedreglen om, at asylansøgere altså overføres til et eventuelt tredjeland, skal være de internationale konventioner, så er det bemærkelsesværdigt, at den undtagelsesbestemmelse, man med § 29, stk. 2, har valgt at fremlægge i sit lovforslag til ændring af udlændingeloven, ikke nævner de internationale konventioner, men derimod lader det være op til den til enhver tid siddende integrationsminister fuldstændig diskretionært at fastsætte de undtagelser, der måtte være.
Sikandar Siddique (FG), 2022-01-28:
Er det sådan, at hvis man i Radikale Venstre peger på blå blok, så siger man, at man f.eks. accepterer, at den fornuftige udlændingepolitik, man står for, ikke består i sådan en konstellation, for der er det DF's og Nye Borgerliges og for den sags skyld Konservatives udlændingepolitik, man er med i?
Line Barfod (EL), 2002-05-03:
Samtidig ville man, hvis man privatiserer blodproduktionen, spilde hele den investering i ny viden, den forskningsindsats, der ligger til grund for de nye produkter, som Statens Serum Institut er på vej med, de produkter, som vi bl.a. fik præsenteret, da Sundhedsudvalget og ministeren var på besøg på Seruminstittuttet forleden dag, og som så meget spændende ud, både omkring kræftbehandling, omkring rhesusbørn, omkring leverforgiftninger osv.
Henrik Dam Kristensen (S), 2001-02-21:
at efterhånden som udvalgsarbejdet skrider frem og også fru Aase D. Madsen får lejlighed til at komme endnu dybere ned i det, at fru Aase D. Madsen så ved anden behandling formodentlig vil komme herop på talerstolen og undskylde, at hun brugte ordet revolverpolitik, for det har ikke noget med det at gøre. Det har noget at gøre med nogle gode intentioner om at aktivere nogle gode kræfter.
Martin Geertsen (V), 2014-10-22:
Det var jo en interessant nyhed med de 3.000 for september måned, og jeg kunne godt tænke mig, at ministeren forholdt sig til, om det ændrer ved det samlede asylansøgertal, altså den generelle fremskrivning for 2014, som indtil nu har ligget på 20.000.
Claus Kvist Hansen (DF), 2016-03-03:
Tidligere i dag blev der talt en del om vikinger på kryds og tværs, og jeg synes, jeg vil slutte af med igen at bringe vore forfædre ind, for det er jo nok sådan, at vore forfædre, vikingerne, ville rotere i deres grave, hvis de kunne se, hvordan vi i dag fuldstændig impotent betaler en islamist for at beskytte vores grænse.
Thomas Adelskov (S), 2006-10-27:
Jeg har sådan set ikke nogen problemer med, at fru Colette Brix kan mene hvad som helst, men jeg kan bare konstatere, at den normale ordfører på området, hr. Bent Bøgsted, den 7. oktober sidste år sagde til Berlingske Tidende, at man ville have en kulegravning af området, og at man ikke ville frede kontanthjælpsloftet, for man skulle bruge redskaber, der virkede.
Line Barfod (EL), 1998-10-20:
Det vil blive nærmest umuligt at bevise, at gerningsmanden har forsæt til, at mindreårige ernærer sig helt eller delvis ved prostitution. Det virker lidt besynderligt at stå med et forslag, hvor man på den ene side vil ophæve en bestemmelse, der ikke anvendes i praksis, og på den anden side vil indføre en ny bestemmelse, som man allerede på forhånd bliver advaret om
Jeppe Jakobsen (DF), 2017-05-16:
Og det er ikke kun af sådan rent menneskelige årsager, at det selvfølgelig er rart at kende mennesker, som kommer i ens hjem, men det er jo også en udfordring i forhold til den hjælp, man får, at hver ny person, der kommer, skal sætte sig ind i, hvilken hjælp man har brug for.
Bjarne Laustsen (S), 1999-04-20:
Tør man så spørge CD og fru Susanne Clemensen, når man har taget stilling til, at man godt vil støtte det, hvad det eksempelvis er for en lovgivning, man tænker på, og også om man eventuelt er parat til at sørge for, at den økonomiske side af sagen er i orden.
Helle Thorning-Schmidt (S), 2013-10-03:
Boligmarkedet er langsomt ved at tø op, familier og virksomheder har mere tro på fremtiden, vi regner med at få positiv vækst i år, lav, men dog positiv, og højere vækst til næste år, og vi ser allerede nu, at flere kommer i arbejde, og at der er færre ledige.
Sophie Hæstorp Andersen (S), 2003-02-28:
Jeg mener ikke, der er ført bevis for, at man kan gøre det, men hvis det er den holdning, man har i regeringen, forstår jeg måske ikke helt, hvorfor man ikke har gjort mere ud af at påpege det over for de her lande og over for FN's narkotikakontrolboard, INCB.
Knud Erik Kirkegaard (KF), 1999-03-16:
Hvis man virkelig gik i gang med at undersøge materialeanvendelse og valg af produktionsmetode gennem en årrække i danske virksomheder, ville man givetvis finde ud af, at substitution i den praktiske virkelighed har fundet sted i et betydeligt omfang i takt med ny viden og information om denne viden. Enhedslisten er i sin tankegang belastet af fordums tænkemåde.
Malene Vestergård (SF), 1999-04-20:
Til slut vil jeg godt sige til Kristeligt Folkeparti, at jeg rent faktisk ikke synes, det er omsonst, at vi fremsætter det her forslag, for jeg synes, det er tydeligt at se i den diskussion, der har været i dag, at det pres, som SF og Enhedslisten har lagt på regeringen og Socialdemokratiet, giver en vis opblødning i forhold til, hvordan de før har kigget på det her forslag, og det synes jeg faktisk er dejligt at se, og nu håber jeg bare, at der kommer noget konkret ud af det, når den næste rapport, der bliver lavet, kommer.
Søren Egge Rasmussen (EL), 2022-05-12:
Der er jo sådan set aktører derude, der arbejder seriøst med det her, og jeg synes, det er glædeligt, at vi er kommet dertil, at regeringen har fuld opbakning fra sit parlamentariske grundlag til at arbejde videre med et klimamærke, og at der er nedsat en arbejdsgruppe, som skal arbejde med det.
Brian Mikkelsen (KF), 2004-02-18:
I forlængelse af foreningens formål er det helt naturligt, at PEN i sine vedtægter har bestemmelser, der sætter foreningen i stand til at ekskludere medlemmer, der modarbejder dette formål, og at nægte at optage nye medlemmer, der kan forventes at modarbejde det. Der er altså en grundlæggende forskel på PEN og et politisk parti.
Frank Aaen (EL), 2000-01-11:
Jeg forstår ikke, at når Socialdemokratiet er opmærksom på, at her er et problem, hvorfor det så ikke forholder sig til det i stedet for at prøve at bortforklare det, for almindelige mennesker må være bange for alle de her registre og registersammenkøringer, og jeg er et almindeligt menneske, og jeg er bange for det.
Line Barfod (EL), 2010-01-28:
Hvis man på forhånd får snakket nogle spilleregler for, hvordan det her skal foregå, igennem, er der en mulighed for at tage hånd om den angst og vrede på forhånd, inden nogen har gået og fået ondt i maven i lang tid, fordi de måske bare har hørt, at nu bliver den pågældende løsladt.
Martin Henriksen (DF), 2010-05-20:
For udlændinge, som modtager sociale ydelser, de ikke er berettiget til, og som har snydt sig til dem, skal det selvfølgelig også have en konsekvens i forhold til deres mulighed for at opholde sig i Danmark, og jeg håber, at domstolene vil benytte sig af de større udvisningsmuligheder.
Birthe Skaarup (DF), 2007-01-25:
Skolerne skal have mulighed for og rammer til at videreformidle viden om alkoholens farer, f.eks. ved forældremøder og ved at have gæstelærere på besøg i klassen, gæstelærere, som har erfaringer f.eks. som alkoholmisbrugere, som ofre for spritkørsel eller som pårørende til en alkoholiseret.
Johanne Schmidt-Nielsen (EL), 2010-04-19:
Det såkaldte pointsystem, der skal afgøre, om mennesker har lovligt ophold i Danmark – den pointe er faktisk værd at bide mærke i; vi taler om mennesker, der har lovligt ophold i Danmark – er en banal sorteringsmekaniske med det ene formål at sortere de svageste fra.
Lars Løkke Rasmussen (V), 2017-03-14:
Så skal vi på et tidspunkt, når vi har en 2025-plan – og det har vi, når vi har fået lavet en boligbeskatningsaftale, for så ved vi, hvad det er for et perspektiv, der tegner sig i 2025, når det lander på den måde, det nu måtte lande på – jo tilbage til den drøftelse, jeg også lagde op til i efteråret, der handler om, hvordan vi får nogle flere seniorer til at blive lidt længere på arbejdsmarkedet, så vi får skabt bedre balance i vores samfund og får frigjort noget økonomi og skabt noget råderum.
Erling Bonnesen (V), 2005-03-01:
For os i Venstre har det været vigtigt at få taget fat i problemet og få fat i væsentlige områder, hvor problemet findes, og så er der jo tale om en proces, og skulle der vise sig behov for, om jeg så må sige, at udvide det på et tidspunkt, så må vi naturligvis kigge på det.
Per Stig Møller (KF), 2006-02-02:
Jeg ved heller ikke, hvorfor hr. Holger K. Nielsen kunne stemme for i januar 2002 og så pludselig, hvor man har fået fremskridt i Afghanistan, hvor kvinderne er blevet inddraget i samfundsprocessen, hvor 27. pct. af parlamentarikerne er kvinder, hvor der er kommet demokrati og frie valg, hvor hele verdenssamfundet støtter, og hvor NATO er inde på FN's opfordring og støtte, som de også var i januar 2002 på FN's opfordring, så pludselig sige, nu da opgaven skal køres hjem: Nu vil vi ikke være med, nu vil jeg beskytte valmuemarkerne.
Brian Mikkelsen (KF), 1998-10-29:
Jeg vil godt gribe fat i et par af punkterne: Nu talte den socialdemokratiske ordfører, hr. Erik Mortensen, meget om differentieringen af dieselafgiften, altså det med, at man sætter den mere svovlholdige diesel op med 9 øre og sætter den nye diesel med 90 pct. mindre svovl ned med 9 øre.
Rasmus Prehn (S), 2012-03-20:
Det forekommer alligevel mystisk, som Venstres ordfører selv siger, at Venstres ordfører gang på gang i løbet af det sidste halve år har fremført det synspunkt, at den kollektive trafik ikke har et tilfredsstillende niveau, at man står som sild i en tønde, vel at mærke selv om Venstre nu siger, at man har lavet en masse forbedringer.
Yildiz Akdogan (S), 2016-04-13:
Jeg var for nylig til et møde med Virksomme Kvinder, som udtrykte stor frustration over, at man bare har afskaffet den her lov uden egentlig at have givet det et ordentligt forsøg eller som sagt i det mindste repareret de huller, der måtte være i den, og en af de ting, som jeg godt kunne tænke mig at høre ministeren om, er: Mener ministeren, at man har løst udfordringerne for selvstændige, kommende kvindelige iværksættere ved bare at fjerne loven?
Kristian Thulesen Dahl (DF), 1999-05-12:
Lige præcis det sidste, udenrigsministeren siger, er jo rigtigt: at man kan løse spørgsmålet omkring Kommissionens problemer på flere måder, og en af måderne, som jeg gerne vil høre udenrigsministerens holdning til, er at flytte initiativretten fra Kommissionen til Ministerrådet, så man sikrer, at det er de enkelte landes repræsentanter, ministrene med mandat hjemme fra deres nationale parlamenter, som er igangsætterne for den politiske debat på EU-plan, og ikke en embedsmandsstat i Kommissionen.
Per Clausen (EL), 2010-12-02:
Altså, det, der er problemet her, er, at vi med det forbud, vi har nu, slet ikke forhindrer det, som forsøget ude på DTU viser, for det vil fortsat kunne ske, at man både i graviditeten og efterfølgende, mens man ammer, afgiver bisfenol-A til børn.
Bent Bøgsted (DF), 2004-02-24:
Det, der kan bekymre mig i den forbindelse, er, at Kommissionen er begyndt at se på, om det i det hele taget er acceptabelt. Derfor kunne jeg da også godt tænke mig at spørge ministeren, om der måske kommer en opfølgning, hvor Kommissionen så vil blande sig i det.
Svend Aage Jensby (V), 2004-04-21:
Men jeg vil gerne tilføje, at jeg er helt opmærksom på, at medlemmer af et kontroludvalg som følge af den fortrolighed, der knytter sig til udvalgets virksomhed, ikke har samme mulighed som andre medlemmer af Folketinget for at deltage i den offentlige debat om spørgsmål, der også behandles i udvalget.
Mette Thiesen (NB), 2022-03-15:
Vi anerkender ikke, at Rusland skulle føle sig truet af Vesten, eller at Ukraines frihed til at vælge sine egne allierede og sin egen placering i det internationale samfund på nogen måde forhindrer russere i at leve trygt bag deres egne grænser og handle med hele verden eller deres land i at være et fuldgyldigt og anerkendt medlem af det internationale samfund.
Lars Løkke Rasmussen (V), 2014-02-25:
Jeg argumenterer ikke for, at andelen af vedvarende energi skal gå ned, nej, jeg argumenterer for, at den måske skal gå lidt langsommere op end det, vi oprindelig havde aftalt, for prisen for at lade den her VE-andel stige og CO2-reduktionen falde i det tempo, vi har aftalt, har vist sig at være langt højere end forudsat.
Margrethe Vestager (RV), 2002-02-06:
Jeg må bare afslutningsvis kunne konstatere, at ministeren stiller sig tilfreds med, at der ikke puttes flere ressourcer i området, og at ministerens klare prioritering af de naturvidenskabelige og tekniske områder i sagens natur må betyde, at andre områder nedprioriteres, herunder det samfundsvidenskabelige og det humanistiske.
Henriette Kjær (KF), 2000-03-22:
Vi ønsker først og fremmest at koncentrere kræfterne om de 4 pct. af børnefamilierne, der jf. regeringens børnepolitiske redegørelse fra 1998 har det decideret dårligt i den forstand, at de ikke selv er i stand til at tage vare på deres børn.
Claus Larsen-Jensen (S), 2000-05-17:
Og hvis man ser på den aktuelle diskussion, der er om euroens stilling, så får man jo et konkret eksempel på, at man ikke bare snævert opfylder de krav, der er knyttet i forhold til målsætningen for Den Europæiske Centralbank, men at man også tager hensyn til økonomisk vækst og beskæftigelse i Europa.
Jørgen Arbo-Bæhr (EL), 2005-11-03:
Det, det hele handler om – altså det, forslaget handler om, og som jeg forstår at ordføreren støtter – er, at de, der har brug for hjælp fra deres a-kasse, skal betale mere, og de, som ikke har brug for hjælp fra deres a-kasse og måske umiddelbart selv kan komme i arbejde, skal betale mindre.
Mattias Tesfaye (S), 2021-03-03:
Det giver sig selv, at jeg ikke kan kommentere på den konkrete sag, men jeg vil da godt helt generelt sige, at det nok er svært at forlange af Folketinget, at de ved, om de 10-11-årige drenge og piger, der står på de lovforslag om meddelelse af indfødsret, 20 år senere vil begå alvorlig kriminalitet.
Mikkel Bjørn (DF), 2024-05-28:
Nu kan jeg se, at ministeren sidder og ryster på hovedet, men jeg vil bare give min uforbeholdne opbakning, i forhold til at Det Konservative Folkeparti selvfølgelig ønsker en ordentlig og dybdegående behandling af det her meget, meget store, omfattende og vigtige lovforslag.
Ellen Trane Nørby (V), 2019-01-30:
Det er 6 mia. kr., der kan gå til nye sundhedshuse, der kan gå til at modernisere den almene praksis, der kan gå til at indsætte 10-15 ekstra akutlægebiler og ambulancer landet over og dermed styrke trygheden i hele landet, og det er penge, hvor halvdelen kan gå til at styrke kapaciteten, rekruttere flere hænder, styrke kompetencerne ude i det nære sundhedsvæsen.
Sandy Brinck (S), 2004-05-06:
Piratdekodere er et eksempel, hvor jeg må indrømme, at jeg under førstebehandlingen troede, at piratdekodere var indeholdt i lovforslaget under adgangsmidler, men under udvalgsarbejdet viste det sig, at de ikke var indeholdt i koder eller andre adgangsmidler til forskellige tjenester.
Frank Aaen (EL), 2005-03-10:
Når vi så ved, at kommunerne er ualmindelig hårdt presset bl.a. af regeringens almindelige økonomiske politik over for kommunerne, men ikke mindst, fordi vi er ved at gennemføre en kommunalreform, som alle ved kommer til at koste store summer og dermed får enhver kommune til at kigge alle de steder, hvor der kan spares, ved vi, at det her selvfølgelig betyder, at det bliver brugt som en besparelsesmulighed ude i kommunerne, og den skal vi ikke åbne op for.
Søren Kolstrup (EL), 2001-01-11:
Men for os er det vigtigt at understrege, at vi under ingen omstændigheder kan acceptere, at en udvidelse af Elsparefondens indsats indebærer, at der er støttekroner, der kapitaliseres i private lommer. Vi ønsker en offentlig sektor, der klart viser, hvilke enorme muligheder der ligger i elbesparelser, og vi mener også, at drøftelserne herom kan de ansatte være med til at bidrage til at føre ud i livet, hvis de vel at mærke får mulighed for det.
Mattias Tesfaye (S), 2023-10-24:
I lyset af den bekymring, som dele af erhvervsskolesektoren er fremkommet med under den offentlige høring om afskaffelsen af netop færdiggørelsestaxameteret, vil jeg gerne slå fast, at vi selvfølgelig i ministeriet holder et vågent øje med udviklingen i elevtilgangen og konsekvenserne heraf for institutionernes økonomi.
Mike Legarth (KF), 2010-12-15:
I Det Konservative Folkeparti er vi meget optaget af, at vi får skabt nogle rammevilkår, nogle konkurrencevilkår for vores erhvervsliv, sådan at de kan konkurrere ude på markederne, og sådan at de kan tjene de penge, der skal til, for at vi kan få fuld beskæftigelse i Danmark, og sådan at virksomhederne kan tjene så mange penge, at vi kan få råd til at levere det velfærdssamfund, vi gerne vil have a la det, vi leverer i dag.
Margrethe Vestager (RV), 2005-03-02:
Som fru Tina Nedergaard selv tidligere gjorde opmærksom på, er der medlemmer af Venstres gruppe, som har gået i friskoler, og derfor må man jo kunne tillade sig at antage, at de er blevet bibragt kundskaber i hvert fald i en sådan grad, at de har kunnet få vælgernes opbakning til at sidde i Folketinget.
Lars Løkke Rasmussen (V), 2009-04-15:
Jeg kan jo forholde mig til, hvad der er sagt, og hvad tidligere statsminister Anders Fogh Rasmussen har sagt, og i relation til Roj TV har den tidligere statsminister bekræftet, at den danske regering lægger stor vægt på bekæmpelse af terrorisme og er meget opmærksom på de tyrkiske bekymringer vedrørende Roj TV.
Liv Holm Andersen (RV), 2011-11-24:
Vores holdning, som også er resten af regeringens holdning, er, at vi selvfølgelig skal arbejde videre med det her og skal ind i en dialog og et samarbejde i forligskredsen om, hvad vi kan gøre med netop den her strategi for de udsatte boligområder, for vi mener i udgangspunktet, at kriterierne her hverken er konstruktive eller gør noget for det, der er målet, nemlig at få talt de her områder op og ikke ned.
Svend Auken (S), 2003-02-20:
Når så lægges til, at det meget vel kan gå sådan, at prisen ikke er 27 dollars pr. tønde, men højere - i øjeblikket ligger den vel omkring 35 dollars pr. tønde - så taler vi om gevinster efter skat på et anseligt trecifret milliardbeløb.
Rikke Hvilshøj (V), 2005-05-12:
Knap 30 rollemodeller med anden etnisk baggrund end dansk besøger skoler, ungdomsklubber og etniske foreninger for at inspirere de unge til et bedre uddannelsesvalg, og der er gennemført en kampagne om 100 praktikpladser på 100 dage og særlige uddannelsesbasarer for de unge, som har været meget populære og besøgte.
Lisbeth Bech Poulsen (SF), 2016-04-19:
Det andet er: Vil ministeren anerkende, at de fleste forskere, der har med biodiversitet at gøre, mener, at det, at vi har et så intensivt drevet landbrug, som vi har i Danmark, hvor to tredjedele af vores areal er dækket af landbrug, er en udfordring i forhold til biologisk mangfoldighed?
Charlotte Fischer (RV), 2007-01-19:
Det er der flere der har været inde på, men det er jo sådan set en forudsætning for, at internationaliseringen kan komme rigtigt i spil, at der er en ordentlig kvalitetssikring, som er gennemsigtig, gennemskuelig og sammenlignelig, så udenlandske studerende kan foretage ordentlige valg.
Nils Sjøberg (RV), 2020-06-03:
For det fremgår jo også af Basisanalysen for vandområdeplaner 2021-2027 fra Miljøministeriet, at der på landsplan ikke har været en tydelig udvikling i faldet af kvælstof i de senere år, og at der ikke ses nogen udvikling for fosfor fra 2000 og frem.